नौकरी दरान परमोशना अक्सर देर-सवेर कन्ने होंदियां गै न पर चबाता आह्‌ली गल्ल ते एह् ही जे फौजा चा बतौर कंपोडरे दी बरोबर आह्‌ली रेंक (ओह् दे) दे कंपोडर गुप्ता होर डॉ. गुप्ता बनी गे हे। बडले नौ बजे शा रातीं अट्‌ठ बजे तगर क्या मजाल जे उ’नें गी सिर खुरकने दी बी बेह्‌ल लगदी ही। छुट्‌ट दपैह्‌रली द’ऊं घण्टे आह्‌ली लंच ब्रेक दे। घर बी लाग्गे हा, इस्सै करी डॉ. गुप्ता होर रुट्‌टी खाइयै दना ठौंका बी लाई औन्दे हे। साड्ढे त्रै बजे हट्‌टी परतोंदे तां मरीज मरीजनां उंदी निहालपा च चरोकने दे बैठे दे होंदे हे।